
מדינת ישראל

משרד המשפטים



הממונה על חוק חופש המידע

	ירושלים, ה  ניסן  תשע"ו 

	13 אפריל , 2016

	בתשובתך נא ציין:

	תיק מס' ת/ 65


שלום רב, 

הנדון: בקשה לפי חוק חופש המידע, התשנ"ח-1998.
מכתבך מיום 28/03/2016
לאחר בדיקת בקשתך הנני להשיבך כדלקמן:

מצ"ב טבלה ובה פירוט העמותות אשר ניתן להן אישור חסיון תורמים בחלוקה לפי שנים, בהתאם למועד בו ניתן אישור החיסיון לעמותה. יובהר ויודגש, כי טבלה זו הינה טבלה הנערכת באופן ידני על ידי עובדי רשם העמותות ומשמשת לצרכים פנימיים, שכן נכון להיום המערכת הממוחשבת של רשם העמותות אינה תומכת בקליטת הנתונים ובשמירתם, והמידע מצוי ברמת העמותה הבודדת בתוך תיק העמותה (ככל שמדובר במידע גלוי). בנסיבות האמורות, הטבלה מכילה נתונים חלקיים בלבד וייתכנו אי דיוקים במידע, לרבות לעניין סכומי התרומות אשר לגביהן ניתן אישור החיסיון. 
לעניין הבקשה לפירוט הסיבות בגינן נתקבלו האישורים- בקשתך נדחית מכח סעיף 8(4) לחוק חופש המידע, התשנ"ח-1998 (להלן: "החוק") שכן באתר רשות התאגידים מפורסם "נוהל אישור לחסיון תורמים" המפרט הן את הפרוצדורה להגשת בקשות ודרך בדיקתן והן את השיקולים ששוקל הרשם לצורך החלטה בבקשה (סעיפים 11-13 לנוהל). ניתן לצפות בנוהל בקישור להלן: http://index.justice.gov.il/Units/RasutHataagidim/units/RashamAmutot/Pages/Madrichim.aspx?WPID=WPQ6&PN=2. יצוין כי בשבועות הקרובות עתיד להתפרסם באתר נוהל מעודכן ובו דרישה לחידוש אישור לחיסיון תורמים שניתן לעמותה בעבר, והגשת בקשה לרשם מדי שנה.

מעבר למפורט בנוהל, פירוט נימוקים ספציפיים לגבי כל עמותה נדחה מכח סעיף 9(א)(4) לחוק  שכן יהיה כרוך בחשיפת פרטים מתוך בקשת העמותה שהנה חסויה לפי הדין, ובראשם- הצורך בשמירת עילום שמו של התורם, ועל כן מדובר במידע שאין למוסרו. ניתן לציין כי ככלל, עמותות שבקשותיהן לא אושרו הן לרוב עמותות שלא השלימו את הליך אישור הבקשה או שחזרו בהן מהבקשה בטרם ניתנה החלטה בנושא.   

לבסוף יצוין, כי האישור המיוחד הניתן לעמותה שלא לציין בדוח הכספי שלה שמו של תורם, ניתן על ידי רשם העמותות בהתאם לתקנות העמותות (קביעת סכום מרבי ונהלים לרישום תרומה בעילום שם בדוח הכספי), תשס"ג-2002. דין זה חל גם על חברות לתועלת הציבור מכוח סעיף 354כד לחוק החברות, תשנ״ט-1999, ועל כן האמור לעיל מתייחס לעמותות ולחברות לתועלת הציבור. באשר להקדשות אין תחולה לדין זה, ועל כן לא ניתנים אישורים לחסיון תורמים להקדשות.

הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה

זו. 















 

                                                                                                                    בכבוד רב,

מיכל טנא, עו"ד

מנהלת היחידה לפניות הציבור







      והממונה על חוק חופש המידע
ת.ד. 2350 ירושלים 9102202 טלפון : 02-5425555 פקס' : 02-6467085

